Kåfjord kirke (Olderdalen)

Kåfjord kirke er en langkirke fra 1949 i Olderdalen i Kåfjord kommune. Den rødmalte kirken er i tre og har 250 sitteplasser. Arkitekt for kirken var gjennreisningsarkitekten Kirsten Sand. Kåfjord lå under Lyngen prestegjeld fram til 1978, og ble da skilt ut som eget prestegjeld. Dette var ikke til hinder for at man ønsket kirke i Olderdalen selv om hovedkirken lå på Lyngseidet. Det ble opprettet en kirkeforening, og ved hjelp av midler samlet inn av denne foreningen og en stor brakke man fikk tak i ble det bygd en kirke som ble vigslet av biskop Wollert Krohn-Hansen i 1949. I utgangspunktet var departementet kritiske til å bygge kirke, siden Kåfjord i likhet med resten av Nord-Troms og Finnmark var hardt rammet av brenningen av området i 1944. Man mente derfor at bygging av bolighus burde prioriteres. Det ble fra Kåfjords side argumentert med at man allerede hadde byggematerialer, samt at kirken skulle være provisorisk. Kirken står fremdeles, og brakken man hadde skaffet var ikke nok, så man måtte skipe inn materialer fra Fredrikstad. I utgangspunktet ble kirken bygd med leilighet for presten i samme bygg. Det var også prestekontor i bygget. Dette har senere blitt gjort om til menighetslokaler. Dette er grunnen til at kirken malt rød. Siden den ikke var bygd som «ren» kirke, fikk man ikke tillatelse til å male den hvit. I et glassmonter i kirken står en kalk fra 1778. Denne stod trolig i Finnekapellet, som ble bygd på Soleng i 1722 av Thomas von Westen. Kirken har også en finsk bibel fra slutten av 1700-tallet. Noter Litteratur Ronny Trælvik og Lill-Karin Nyland, Kirkene i Troms, Bind 1, Bok i Nord, 2015. S 158-165 Arkitekturguide for Nord-Norge og Svalbard Alf Henry Rasmussen (1993). «Kåfjord kirke, Olderdalen». Våre kirker. Norsk kirkeleksikon. Kirkenær: Vanebo forlag. s. 116. ISBN 82-75-27022-7. Wisløff, Dag S. (1972). Kirkejubileum 1722-1972: "Finne Capellet" i Kåfjorden 250 år: et minneskrift over de kirkehus som er reist i Kåfjord sokn. Eksterne lenker (no) «Kåfjord kirke (Olderdalen)». Kirkesøk. Den norske kirke. (no) «Kåfjord kirke (Olderdalen)». Kulturminnesøk. Riksantikvaren – Direktoratet for kulturminneforvaltning.